Notum fieri volo omni sanctæ Dei æcclesiæ quod ego Iterus, filius Milonis Buissun, recognovi et laudavi donum quod fecit pater meus æcclesiæ Vallislucentis de usuario nemoris sui; hoc modo, scilicet, quod porci et omnia pecora ejusdem æcclesiæ in nemore illo, omni tempore, pascant quantum voluerint. Hujus cognitionis et laudationis testes sunt: Willelmus, archidiaconus; Herveius, prepositus, frater ejus; Milo, decanus de Muliluns; Durannus, presbiter de Fusseio; Philippus Bibens-Sequanam; Helias de Malopassu; Josbertus Infans. Et ut hoc ratum et inconcussum omni tempore habeatur, precibus meis, sigillo domni Hugonis, Senonensis archiepiscopi, signatum atque firmatum est.